ടെന്നസി വില്യംസ്

Category:Biography with signature
Category:Articles with hCards

ടെന്നസി വില്യംസ് എന്ന തൂലികാനാമത്തിൽ അറിയപ്പെടുന്ന തോമസ് ലാനിയർ വില്യംസ് മൂന്നാമൻ (ജീവിതകാലം: മാർച്ച് 26, 1911 - ഫെബ്രുവരി 25, 1983) ഒരു അമേരിക്കൻ നാടകകൃത്തും തിരക്കഥാകൃത്തുമാണ്. സമകാലികരായ യൂജിൻ ഒ നീൽ, ആർതർ മില്ലർ എന്നിവർക്കൊപ്പം, ഇരുപതാം നൂറ്റാണ്ടിലെ അമേരിക്കൻ നാടകത്തിലെ മൂന്ന് പ്രമുഖ നാടകകൃത്തുക്കളിൽ ഒരാളായി അദ്ദേഹം കണക്കാക്കപ്പെടുന്നു. 

ഏറെക്കാലത്തെ ശ്രമകരമായ എഴുത്തു ജീവിതത്തിന് ശേഷം, മുപ്പത്തിമൂന്നാം വയസ്സിൽ ദി ഗ്ലാസ് മെനാജെറി (1944) എന്ന നാടകത്തിലൂടെ അദ്ദേഹം പ്രശസ്തിയാർജിച്ചു. തന്റെ അസന്തുഷ്ടമായ കുടുംബ പശ്ചാത്തലത്തെ പ്രതിഫലിപ്പിച്ച ഈ നാടകത്തിൽ അദ്ദേഹം പ്ലാസ്റ്റിക് തീയറ്റർ എന്ന നാടകരീതി അവതരിപ്പിച്ചു.

എ സ്ട്രീറ്റ്കാർ നെയിംഡ് ഡിസയർ (1947), ക്യാറ്റ് ഓൺ എ ഹോട്ട് ടിൻ റൂഫ് (1955), സ്വീറ്റ് ബേർഡ് ഓഫ് യൂത്ത് (1959), ദി നൈറ്റ് ഓഫ് ദി ഇഗ്വാന (1961) എന്നിവയുൾപ്പെടെയുള്ള വിജയങ്ങളുടെ ഒരു പരമ്പരയിൽ ആദ്യത്തേതായിരുന്നു ഈ നാടകം. തന്റെ പിന്നീടുള്ള സൃഷ്ടികളിലൂടെ, വില്യംസ് ഒരു പുതിയ ശൈലിക്ക് ശ്രമിച്ചുവെങ്കിലും അത് പ്രേക്ഷകരെ വ്യാപകമായി ആകർഷിച്ചില്ല. യൂജിൻ ഒനീലിന്റെ ലോംഗ് ഡേസ് ജേർണി ഇൻ ടു നൈറ്റ്, ആർതർ മില്ലറുടെ ഡെത്ത് ഓഫ് എ സെയിൽസ്മാൻ എന്നീ നാടകങ്ങൾക്കൊപ്പം എ സ്ട്രീറ്റ്കാർ നെയിംഡ് ഡിസയർ എന്ന ടെന്നസി വില്യംസിന്റെ നാടകം 20-ാം നൂറ്റാണ്ടിലെ ഏറ്റവും മികച്ച അമേരിക്കൻ നാടകങ്ങളുടെ ഷോർട്ട് ലിസ്റ്റുകളിൽ ഇടം പിടിച്ചിട്ടുണ്ട്.

വില്യംസിന്റെ പ്രശംസ നേടിയ സൃഷ്ടികളിൽ ഭൂരിഭാഗവും പിൽകാലത്ത് സിനിമകളായി മാറി. 2004-ലെ ദേശീയ സംസ്ഥാന ചലച്ചിത്ര പുരസ്കാരങ്ങൾ നേടിയ ശ്യാമപ്രസാദ് സംവിധാനം ചെയ്ത അകലെ എന്ന ചിത്രം ദി ഗ്ലാസ് മെനാജെറി എന്ന അദ്ദേഹത്തിൻറെ  നാടകത്തിൽ നിന്നും പ്രചോദനമുൾക്കൊണ്ടതാണ്. 

ചെറുകഥകൾ, കവിതകൾ, ഉപന്യാസങ്ങൾ, ഓർമ്മക്കുറിപ്പുകളുടെ ഒരു വാല്യം എന്നിവയും അദ്ദേഹം എഴുതി. 1979-ൽ, അദ്ദേഹത്തിന്റെ മരണത്തിന് നാല് വർഷം മുമ്പ്, വില്യംസിനെ അമേരിക്കൻ തിയേറ്റർ ഹാൾ ഓഫ് ഫെയിമിൽ ഉൾപ്പെടുത്തി. 

 അവലംബം 
വർഗ്ഗം:പ്രസിഡൻഷ്യൽ മെഡൽ ഓഫ് ഫ്രീഡം റെസിപിയൻറ്
വർഗ്ഗം:20-ആം നൂറ്റാണ്ടിലെ അമേരിക്കൻ നോവലിസ്റ്റുകൾ
വർഗ്ഗം:1983-ൽ മരിച്ചവർ
വർഗ്ഗം:1911-ൽ ജനിച്ചവർ